**Ohion maantiede** on Yhdysvaltain Ohion osavaltion maantiede.

Sijainti, koko ja maastonmuodot
-------------------------------

Ohion maantieteelliset alueet: 1) Eriejärven rannikko 2) Moreenitasanko 3-4) Alleghenyn laakio, 5) Bluegrass.
Ohion pinta-ala, 116 096 km2 on osavaltioista vasta 35. suurin ja se on yksi pienimmistä osavaltioista Appalakien länsipuolella. Osavaltion keskeinen sijainti ja hyvät kulkuyhteydet Yhdysvaltojen eri osiin ovat olleet sen tärkeä menestystekijä. 

Ohion etelärajana on Ohiojoki (vuoden 1793 matalimman vedenkorkeuden pohjoisrannalla mukaan). Sen rajanaapurit ovat Pennsylvania idässä, Michigan luoteessa, Kanadan Ontario pohjoisessa Eriejärven takana, Indiana lännessä, Kentucky etelässä ja Länsi-Virginia kaakossa.

Eriejärven rannikko on muinaista Maumee-järven pohjaa. Se on erittäin tasaista aluetta, joka seuraa järven rantaa kapeanan nauhana idässä mutta muuttuu leveämmäksi vyöhykkeeksi Clevelandin länsipuolella. Luoteisosassa on entinen Great Black Swamp -suo.

Osavaltion itäosa kuuluu Alleghenyn laakioon. Sen pohjoisin kolmasosa on jääkauden jäljiltä pyöreämuotoisesti kumpuilevaa, kun taas eteläisemmässä osassa rinteet ovat jyrkempiä ja maisemat jylhempiä. Ohion rikaimmat mineraalivarat ovat tällä alueella.

Osavaltion lounaisosan moreenialueella on pyöreämuotoisia kumpuja. Siellä viljellään maissia. Alue kuuluu Yhdysvaltojen viljavimpiin.

Bluegrass ulottuu Kentuckystä hiukan myös Ohion puolelle.

Alueen joet laskevat pohjoisessa Atlanttiin Eriejärven kautta ja etelässä Meksikonlahteen Mississipin kautta. Ohion suuria jokia ovat Ohio, Cuyahoga, Miami ja Sandusky.

Suurimmat kaupungit
-------------------

| Sija | Kaupunki | 2010 väkiluku | 2010 metropolialueen väkiluku |
| --- | --- | --- | --- |
| 1 | Columbus | 787 033 | 1 998 002 |
| 2 | Cleveland | 396 815 | 2 077 240 |
| 3 | Cincinnati | 296 943 | 2 130 151 |
| 4 | Toledo | 287 208 | 651 429 |
| 5 | Akron | 199 110 | 703 200 |
| 6 | Dayton | 141 527 | 841 502 |
| 7 | Parma | 81 601 | (1) |
| 8 | Canton | 73 007 | 404 422 |
| 9 | Youngstown | 66 982 | 565 773 |
| 10 | Lorain | 64,097 | (1) |
| 1kuuluvat Suur-Clevelandiin |

Osavaltiossa on kuusi yli 100 000 asukkaan kaupunkia: Columbus, Cleveland, Cincinnati, Toledo, Akron ja Dayton.

Ilmasto
-------

Ohiossa vallitsee kostea mannerilmasto. Itäosan ylängöillä talvet ovat kylmiä ja kesät lämpimiä. Eteläosassa on lämpimin ilmasto, kasvukausi kestää siellä keskimäärin 198 päivää kun muualla osavaltiossa kasvukauden pituus on 150-178 päivää. Yli puolet vuoden sateista saadaan toukokuusta lokakuuhun kestävän kasvukauden aikana. Clevelandissa on vuosittain 127 pakkaspäivää, Columbuksessa 124 ja Cincinnatissa 99 - tässä pakkaspäivät on määritelty niin että vuorokauden alin lämpötila käy nollassa tai alempana. Vuoden sademäärästä saadaan lumena Clevelandissa 143 cm, Columbuksessa 71 cm ja Cinclinnatissa 61 cm. Avoveden vaikutus lumisateeseen tuottaa suuria lumimääriä lähellä Eriejärveä. Vallitsevien tuulensuuntien takia suurimmat lumimäärät mitatään järven itäpuolella. 40 vuoden jaksolla (1945-1985) keskimääräinen lumimäärä oli siellä 269 cm ja suurin yhden talven kertymä 410 cm. Myös tällä vyöhykkeellä lumi sulaa yleensä pois useita kertoja talvessa, joten suuret kertymät eivät johda yhtä paksuun lumipeitteeseen. Suurin Chardonin sääaseman mittaama lumensyvyys tuolla jaksolla oli 86 cm joulukuussa 1962.

* Columbuksen maksimilämpötila (°C, punainen) ja sademäärä (mm, sininen).Columbuksen maksimilämpötila (°C, punainen) ja sademäärä (mm, sininen).
* CincinnatiCincinnati
* ClevelandCleveland
* ToledoToledo

Luonto ja luonnonsuojelu
------------------------

Haarapääsky (alalaji *erythocaster*) Cuyahoga Valleyn kansallispuistossa.
Cuyahoga Valleyn kansallispuisto on osavaltion ainoa kansallispuisto.

Ohiossa on 21 osavaltionmetsää. Niissä pyritään metsän moninaiskäyttöön: puuta korjataan kestävän kehityksen periaatteita noudattaen, ja samalla luodaan suojapaikkoja eläimille, suojataan maaperää ja vesistöjä ja ajatellaan virkistyskäyttöä. Noin 88 prosenttia metsistä on yksityisessä omistuksessa. Talousmetsissä tuotetaan punatammea, valkotammea ja saksanpähkinää.

Osavaltion kansallispuu ohionhevoskastanja kasvaa yleisenä Ohion länsiosissa, missä maaperä on vähemmän hapanta, mutta sitä tavataan paikoin myös itäosassa paitsi aivan koillis- ja kaakkoisnurkissa.

Ohiossa elää noin 56 lajia luonnonvaraisia nisäkkäitä, 200 pesivää lintulajia, 84 lajia tai alalajia matelijoita ja sammakkoeläimiä, 170 lajia kaloja, 100 lajia nilviäisiä ja 20 lajia äyriäisiä. Nisäkäslajeista uhanalaisia ovat mustakarhu, lumikenkäjänis, *Neotoma magister* -niminen jyrsijä sekä koko Yhdysvalloissa harvinainen lepakkolaji indianansiippa (*Myotis sodalis*)  Muita Ohiossa esiintyviä nisäkkäitä ovat kauriit, opossumit, ketut, haisunäädät, pesukarhut ja murmelit. Majava ja villi kalkkuna on palautettu alueelle siirtoistutuksin.

Lähteet
-------

1. 1 2  Ohio Encyclopedia Britannica. Viitattu 23.12.2013.
2. 1 2 3 4 5  Netstate NSTATE, LLC.. Viitattu 23.12.2013. (englanniksi)
3. 1 2 3  Ohio's Five Physiographic Regions Ohio DNR.  Arkistoitu 23.12.2008. Viitattu 25.12.2013.
4. ↑  American FactFinder2 **Custom Tables:Table 1** *2010.census.gov*. Viitattu March 20, 2010.
5. ↑  American FactFinder2 *factfinder2.census.gov*. Viitattu March 20, 2010.
6. ↑  Brinkhoff, Thomas: Citypopulation *citypopulation.de*. Viitattu 20.8.2009. (englanniksi)
7. ↑  Ohio Climate city data. Viitattu 16.12.2013.
8. ↑  Schmidlin, Thomas W.: Climatic Summary of Snowfall and Snow Depth in the Ohio Snowbelt at Chardon (Volume 89, Issue 4 (September, 1989))  1989. Ohio Journal of Science (Ohio Academy of Science). Viitattu 16.12.2013.
9. ↑  Cuyahoga Valley National Park NPCA. Viitattu 16.12.2013.
10. ↑  State Forests & Recreation Ohio Department of Natural Resources. Viitattu 16.12.2013.
11. ↑  A look at Ohio agriculture  2010. Ohio Farm Bureau.  Arkistoitu 2.9.2012. Viitattu 16.12.2013.
12. ↑  Ohio Buckeye (Aesculus glabra) Ohio Department of Natural Resources.  Arkistoitu 14.9.2008. Viitattu 16.12.2013.
13. ↑  State Listed Species Ohio Department of Natural Resources.  Arkistoitu 22.11.2013. Viitattu 16.12.2013.

Aiheesta muualla
----------------

* Kuvia tai muita tiedostoja aiheesta **Ohion maantiede** Wikimedia Commonsissa